Diskouez an traoù liesseurt a vez graet gant ar c'hevredigezhioù, klevet sonerezh, gwelet filmoù pe c'hoariva war ar prim, selaou prezegennoù, ober sport, goueliañ hag en em ziduiñ e brezhoneg, sed aze pal GBB. Amañ e vo posupl eskemm arc'hant e brezhoneg, prenañ  boued, evañ banneoù, bezañ titouret pe servijet en hon yezh, bevañ anezhi e pep degouezh. Amañ e vo ofisiel ar yezh. Salv ma roio kalon ha fiziañs d'an dud enni ha ma tistroint gant ar c'hoant da zeskiñ ar yezh, d'ober ganti ha da sevel traoù. Spi hon eus e plijo deoc'h an abadennoù liesseurt ha niverus a zo bet lakaet war programm ar bloaz-mañ. Gouel laouen d'an holl !